Predkladacia  správa

	Uznesenie vlády Slovenskej republiky č. 1154 zo dňa 12. decembra 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001 uložilo predsedníčke Protimonopolného úradu SR v bode B.215 vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre vertikálne dohody s termínom účinnosti od 1. decembra 2002, v bode B.216 vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre dohody o distribúcii a údržbe motorových vozidiel s termínom účinnosti od 1. decembra 2002, v bode B.217 vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre dohody o špecializácii s termínom účinnosti od 1. decembra 2002, v bode B.218  vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre dohody o výskume a vývoji s termínom účinnosti od 1. decembra 2002, v bode B. 219 vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre dohody v oblasti poisťovníctva s termínom účinnosti od 1. decembra 2002, v bode B. 220 vydať nariadenie vlády SR o zjednodušenom postupe hodnotenia určitých koncentrácií s termínom účinnosti od 1. decembra 2002, v bode B.221 vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre dohody medzi linkovými prepravnými spoločnosťami s termínom účinnosti od 1. decembra 2002 a v bode B.222 vydať nariadenie vlády SR o povolení skupinovej výnimky zo zákazu dohôd obmedzujúcich súťaž pre dohody o prevode technológií s termínom účinnosti od 1. decembra 2002.
	Predložený materiál obsahuje návrh na zmenu úlohy v bode B.215 a na zrušenie úloh v bodoch B.216, B.217, B.218, B.219, B.220, B.221 a B.222 pre predsedníčku Protimonopolného úradu SR v uznesení vlády SR č. 1154 zo dňa 12. decembra 2001 spolu s odôvodnením.
	Materiál nemá finančný, ekonomický, environmentálny vplyv a ani dopad na zamestnanosť.
	Návrh na zmenu úlohy v bode B.215 a na zrušenie úloh v bodoch  B.216, B.217,  B.218, B.219, B.220, B.221 a B.222 uznesenia vlády SR č. 1154 zo dňa 12. decembra 2001 bol predložený na pripomienkové konanie v zmysle článku 10 Smernice na prípravu a predkladanie materiálov na rokovanie vlády Slovenskej republiky. Obsahom pripomienok legislatívnotechnického charakteru bolo nahradiť zrušené úlohy B.215 až B.222 návrhom novely zákona č. 136/2001 Z. z, zosúladiť predložený materiál v zmysle smerníc na predkladanie materiálov na rokovanie vlády SR a skrátiť názov materiálu. Všetky vznesené pripomienky boli akceptované. Materiál sa predkladá na rokovanie vlády bez rozporov.